b'\n_START_ARTICLE_\nVesa Harmaakorpi\n_START_PARAGRAPH_\nVesa Kalevi Harmaakorpi (s. 1. helmikuuta 1961 Mikkeli) on Lappeenrannan teknillisen yliopiston (LUT) Lahden yksik\xc3\xb6n innovaatioj\xc3\xa4rjestelmien professori. Harmaakorpi toimi Suomen Urheiluliiton puheenjohtajana vuosina 2013\xe2\x80\x932018. _NEWLINE_Harmaakorven osaamisalaa on k\xc3\xa4yt\xc3\xa4nt\xc3\xb6l\xc3\xa4ht\xc3\xb6isen innovaatiotoiminnan ja innovaatiopolitiikan tutkimus ja kehitt\xc3\xa4minen. H\xc3\xa4n on kirjoittanut kymmenitt\xc3\xa4in tieteellisi\xc3\xa4 artikkeleita ja kiert\xc3\xa4\xc3\xa4 puhumassa innovaatioista ja luovuudesta sek\xc3\xa4 kotimaassa ett\xc3\xa4 ulkomailla.\n_START_SECTION_\nTieteellinen ura\n_START_PARAGRAPH_\nHarmaakorpi on valmistunut diplomi-insin\xc3\xb6\xc3\xb6riksi Lappeenrannan teknillisest\xc3\xa4 korkeakoulusta vuonna 1985. H\xc3\xa4n v\xc3\xa4itteli tekniikan tohtoriksi alueellisesta innovaatiopolitiikasta Teknillisest\xc3\xa4 korkeakoulusta vuonna 2004. Samana vuonna h\xc3\xa4n aloitti ty\xc3\xb6t professorina LUT:n Lahden alueyksik\xc3\xb6ss\xc3\xa4. Harmaakorpi aloitti Lappeenrannan teknillisen yliopiston teknistaloudellisen tiedekunnan dekaanina maaliskuussa 2011. Teknistaloudellinen tiedekunta muutti my\xc3\xb6hemmin nimens\xc3\xa4 tuotantotalouden tiedekunnaksi. H\xc3\xa4n lopetti dekaanin teht\xc3\xa4v\xc3\xa4ss\xc3\xa4 syyskuussa vuonna 2014. Lahden ammattikorkeakoulun v\xc3\xa4liaikaisena rehtorina ja toimitusjohtajana Harmaakorpi toimi elokuusta 2017 helmikuuhun 2018. Tuona aikana Lahden ammattikorkeakoulu siirtyi osaksi LUT-konsernia.\n_START_SECTION_\nLuottamusteht\xc3\xa4vi\xc3\xa4\n_START_PARAGRAPH_\nHarmaakorven keskeisiin luottamusteht\xc3\xa4viin on kuulunut urheiluseura Lahden Ahkeran puheenjohtajuus. H\xc3\xa4net valittiin Suomen Urheiluliiton (SUL) puheenjohtajaksi marraskuussa 2012. Harmaakorpi voitti liiton \xc3\xa4\xc3\xa4nestyksess\xc3\xa4 Arto Bryggaren luvuin 30\xe2\x80\x9314. Harmaakorven kausi SUL:n puheenjohtajana alkoi 1. tammikuuta 2013. H\xc3\xa4net valittiin kahden vuoden jatkokaudelle marraskuussa 2014. Harmaakorpi sai 275 \xc3\xa4\xc3\xa4nt\xc3\xa4 ja h\xc3\xa4nen vastaehdokkaansa Kari Saarinen 128 \xc3\xa4\xc3\xa4nt\xc3\xa4. Vuoden 2016 lokakuussa h\xc3\xa4net valittiin ilman vastaehdokasta viimeiselle s\xc3\xa4\xc3\xa4nt\xc3\xb6jen sallimalle kaksivuotiskaudelle._NEWLINE_Harmaakorpi toimii muun muassa my\xc3\xb6s innovaatiokyvykkyyden kehitt\xc3\xa4miseen keskittyv\xc3\xa4n Susinno Oy:n hallituksen puheenjohtajana.\n_START_SECTION_\nTunnustukset\n_START_PARAGRAPH_\nHarmaakorven artikkeli valittiin European Planning Studies -tiedelehden vuoden 2006 parhaaksi. Lahden kaupunki on palkinnut Harmaakorven kahdesti Vuoden korkeakouluteko -palkinnolla vuosina 1999 ja 2008. H\xc3\xa4net on palkittu toiminnastaan P\xc3\xa4ij\xc3\xa4t-H\xc3\xa4meen hyv\xc3\xa4ksi P\xc3\xa4ij\xc3\xa4t-H\xc3\xa4me -mitalilla vuonna 2009.'